Sayang boh kayèe himbèe jak seuba
Habéh ubéna mandum jikuran
Bak masa sijoё paloё lagoё na
Meumacam rupa dum kejadian.
Batèe di gunong teuglong teupula
Jinoe le cupa cok keu bangunan
Rata jeut nanggroe meuproe berita
Virus bahaya meulanda insan.
Ateueh bak rambôt meulôt cempala
Sampé patah pha rhôt yub bak asan
Nyang cukôp ngeri terjadi kana
Virus corona ka bansaboh nyan.
Asèe di meudrôh riyôh lagoe na
Keunöng geulawa ka leumbam badan
Bahaya virus deuh phôn di cina
Maté manusia di kota Wuhan.
Angèn di laôt ribôt meubura
Geulumbang raya kapai di peulham
Virus that parah wabah bahaya
Όh keunöng sigra laju meutimphan.
Matèe bak kayèe teuntèe khueng raya
Peue lom lam rimba lagèe lapangan
Keubit that ganjé maté ngon sigra
Dalam berita meunan siaran.
Sayang gue peuték di reulék rata
Lurôh dum rata buet eungkong kawan
Sehingga jinoe jeut sagoe kana
Sampé india kana virus nyan.
Hanyöt dum kayèe watèe ie raya
Reuleueng dum bungka sayang hana ban,
Rata jeut sagoe jinoe waspada
Gabuek jeut kota anti virus nyan.
Musém khueng padé maté dum rata
Dalam blang raya angöh saboh nyan
Nyang cukôp budôk trôk bak bandara
Kajipareksa nyan nyan kesehatan
Moto di meupok dok peugah haba
Supé that subra lalè bak jalan,
Nyang brat meukaleueng cit ureueng cina
Laju raréksa nyang peuna virus nyan.
Sayang boh u kè tubè jak seuba
Goh lom got tuha habéh jikuran,
Meupeue peunyakét ayéb lagoё na
Virus corona ka kejadian.
Na aneuk gôt gôt karhôt udônya
Lam uteun raya ka meuruwa tran,
Na cit nyang peugah wabah di cipta
Alèh nyo beuna tateupeue pih tan.
Meunyo jak uglé beu hasé gisa
Bèk dalam rimba sisat di sinan,
Meunyo tapiké wahé syédara
Nyan sabôh tanda cit kutôk Tuhan.
Nyo takoh kayèe teuntèe bahaya
Su uem lam dônya sengsara insan,
Karna Islam nyan di inanya
Nyan saboh bala keunöng serangan.
Tacok boh taguen sie rusa
Leupah meurasa mangat hanaban,
Tacok iktibal lé tanyoe dumna
Kejadian lam dônya saboh peringantan.
Peu ék geulayang dalam blang raya
Riyôh ngon subra ta eu di sinan,
Meunyo bit jahé kale lamdônya
Allah Ta ala geujôk ganjaran.
Mari geutanyoe jinoe waspada
Dan lom syédara beukong that iman
Peue nyang terjadi nyan bi Rabbana
Maha kuasa sidroe Ya Tuhan.[]